ปปช.เสนอรัฐล้มโควตาหวย
ป.ป.ช.ชงรัฐบาลเลิกจัดสรรโควตาสลาก เสนอขายด้วยเครื่อง แก้ปัญหาขายสลากเกินราคา
17 ก.ย. 2555

ป.ป.ช.ชงรัฐบาลเลิกจัดสรรโควตาสลาก เสนอขายด้วยเครื่อง แก้ปัญหาขายสลากเกินราคา




นายเมธี ครองแก้ว กรรมการผู้ทรงคุณวุฒิ สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ในฐานะประธานอนุกรรมการมาตรการป้องกันการทุจริต เปิดเผยว่า คณะกรรมการ ป.ป.ช.เสนอมาตรการป้องกันการทุจริตเกี่ยวกับการจัดสรรโควตาและการจำหน่ายสลากกินแบ่งรัฐบาลเกินราคา ให้รัฐบาลพิจารณาดำเนินการ
ทั้งนี้ ป.ป.ช.เสนอให้รัฐบาลยกเลิกการจัดสรรโควตาและจำหน่ายสลากที่พิมพ์ตัวเลขไว้ล่วงหน้า และให้นำเครื่องจำหน่ายสลากอัตโนมัติหรือออนไลน์มาจำหน่ายสลากทั้งในรูปสลาก 6 หลัก หรือสลากเลขท้าย 3 ตัว และ 2 ตัวแทน เพราะทำให้ผู้ซื้อได้ซื้อเลขหมายที่ตัวเองต้องการ แก้ปัญหาการขายสลากเกินราคาและกำจัดทุจริตการจัดสรรโควตา
นอกจากนี้ ป.ป.ช.เสนอว่า กรณีการนำเครื่องจำหน่ายสลากอัตโนมัติมาใช้ ทุกรายการที่มีการซื้อสลากต้องบันทึกข้อมูลผู้ซื้อไว้ในระบบ โดยใช้ตัวเลข 13 หลักบนบัตรประชาชน เพื่อลดปัญหาเด็กติดหวย และจำกัดอายุผู้ซื้อได้ และหากผู้ใดถูกหวยก็สามารถระบุว่าเป็นใครผ่านฐานข้อมูล และยังใช้เป็นฐานข้อมูลในการพัฒนาคนที่ชอบเล่นการพนัน
อย่างไรก็ตาม สำนักงานสลากฯ ต้องวางมาตรการป้องกันไม่ให้ผู้เกี่ยวข้องกับอาชญากรรม โดยเฉพาะขบวนการค้ายาเสพติดเข้ามาเป็นตัวแทนจำหน่ายสลาก เพราะอาจเป็นช่องทางในการนำเงินที่ได้จากการกระทำผิดไปฟอกเป็นเงินที่ถูกกฎหมายได้ อีกทั้งต้องไม่นำเครื่องจำหน่ายอัตโนมัติไปขยายขายสินค้าการพนันรูปแบบสลากอื่นๆ
แหล่งข่าวจากทำเนียบรัฐบาลเปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้พิจารณาข้อเสนอแนะของ ป.ป.ช.ในเรื่องดังกล่าวแล้ว และมีมติให้กระทรวงการคลังรับไปศึกษาเพิ่มเติม เพื่อนำเสนอ ครม.ต่อไป